Genesis 

l:i-2:4a 

Kerrngehkenh Duninjh God Bolkmarnbom 

Rowk 

_L iRerrngehkenh duninjh God bolkmarnbom 
rowk, kaddum dja kurorre. 2 Wanjh minj njale 
bangmemarnbuyindangimeninj kurorre, dja mak 
bolklarrkni. Dja kunkak yiman rerrih barrkbom 
kukku manbu boyoy kanjdji, dja God nuye 
Namalngmakkaykenh, yiman kunmayorrk rerrih 
djahdjalrokani kaddum kore kubokehkekeb. 
3 Wanjh God yimeng, "Mah, kumwolkayinda." 
Wanjh kumwolkayindanj. 4 Dja God nang manbu 
kumwolkayindanj, nang kamak rowk. Wanjh 

nungka welenglarlmey manbu kumhwolkani dja 
manbu kunkak. 5 Dja nungka God ngeykurrmeng, 
manbu kumhwolkani manu wanjh ngeykurrmeng 
barnangarra, dja manbu kunkak, manu wanjh 
ngeykurrmeng kumunun. Wanjh kunkak warn, 
kunkabel kumwam, wanjh kunbarnangarrakudji 
kunu. 



6 God yimeng, "Mah, kunngol kumray 
kakurrmerren kubulkayh kore kaboyo, ba 
kabebbebolarlmang." 7 Wanjh God marnbom 
kunngol dja bebbebolarlmey, ngalengman manu 
kaboyo kanjdjikah, dja mak ngalengman manu 
kaboyo kaddumkah. Wanjh kundjalmekbe 
yimerranj. 8 Wanjh God welengngeykurrmeng 
kunngol. Wanjh kunkak warn, kunkabel kumwam, 
wanjh kunu kunbarnangarra bokenh. 

9 Wanjh God yimeng, "Mah, kukku manbu 
kaboyo kanjdjikah kore kunngol, wanjh 
bomornnamiyinda kukudji ba kamrorrebebme." 
Wanjh kundjalmekbe yimerranj. 10 Wanjh God 
welengngeykurrmeng kunrorre. Dja kukku manbu 
bomornnamerrinj kukudji, wanjh kunu 
ngeykurrmeng kurrula. Wanjh God nang kamak 
rowk. 

u Wanjh God yimeng, "Mah, ngalengman 
kunrorre ngalkemen mankolhdebubuyika, 
ngalengman manbu kakarrme manmim, dja 
ngalengman kundulk, kakarrme manbarnem 
manmim dorrengh, manbebbebubuyika." Wanjh 
kundjalmekbe yimerranj. 12 Ngalengman kunrorre 
ngalkeng mankolhdebubuyika, ngalengman manbu 
kakarrme manmim, manbebbebubuyika, dja 
ngalengman kundulk kakarrme manbarnem 
manmim dorrengh, manbebbebubuyika. Wanjh 
God nang kamak rowk. 13 Wanjh kunkak warn, 
kunkabel kumwam, wanjh kunu kunbarnangarra 
danjbik. 

14 God yimeng, "Mah, manbu kabirriwolkan 
birrimbebmerrimen kore kungolbeh ngarre 
kaddum, ba kabirrilarlmang barnangarra dja 
kumunun, kabirribukkarren munguyhmunguyh 
ngarre kurrung dja kudjewk, dja mak ngarre 
kunbarnangarrabubuyika dja mandjewkbubuyika. 
15 Bedda kaluk birriwolka kungol ngarre kaddum ba 
kabirribolkwolkan kanjdji kurorre." Wanjh 
kundjalmekbe yimerranj. 16 God marnbom 
mankihkimuk bokenh, manbu manwernhkimuk, 
manu ngalengman kawolkan kawohrnan 
barnangarrakenh, dja manbu 

manwohbirluyahwurd, manu ngalengman 
kawolkan kawohrnan kumununkenh, dja 
mankokkarrng warridj kunimarnbom. 17 - 18 Wanjh 
God welengkurrmeng manbu kabirriwolkan, 
kurrmeng kore kungol ngarre kaddum ba 
kabirribolkwolkan kanjdji kurorre, dja mak 
kabenebebbewohrnan barnangarrakenh dja mak 
kumununkenh, dja mak kabirribebbelarlmang kore 
kahwolkan dja kore kunkak. Wanjh God nang 
kamak rowk. 19 Kunkak warn, dja kunkabel 
kumwam, wanjh kunu kunbarnangarra 
kunkarrngbakmeng. 

20 Wanjh God yimeng, "Mah, kukku 
worrkmiworrimen namirndewern nawu kamimbi, 



dja mak nawern nawu welyi birriray kaddumkah 
kurorre kore kungol ngarre kaddum/' 21 Wanjh 
kunu God marnbom nakihkimuk djenj yiman 
kayime birddurrangkan, mak nadjalbubuyika rowk 
nawu kamimbi nawu kamirndere kukukku, 
benmarnbom birribebbekukbubuyika rowk, dja mak 
nadjalwern rowk nawu welyi benmarnbom 
birribebbekukbubuyika rowk. Wanjh God nang 
kamak rowk. 22 Wanjh God benmarneyimeng 
kunmak kunwok, yimeng, "Ngurrima nawern yaw, 
ngurrimirndewernworrimen, barlmirrangimen kore 
kukku manbowarlahbubuyika, dja mak nawu 
ngurriwelyi, ngurrimirndewernworrimen kore 
kurorre." 23 Kunkak warn, kunkabel kumwam, 
wanjh kunu kunbarnangarra five. 



24 Wanjh God yimeng, "Mah, kunrorre 
ngalkemen bebbekukbubuyika nawu kamimbi, 
mayh nadjalwern, kelebuk, dja nawu kawake, dja 
nawu kele, birribebbekukbubuyika. " Wanjh 
kundjalmekbe yimerranj. 25 God benmarnbom 
mayh kukbubuyika, kele nawu 
birribebbekukbubuyika, kelebuk nawu 
birribebbekukbubuyika, dja mak nawu kawake 
kurorre, birribebbekukbubuyika rowk. Wanjh God 
nang kamak rowk. 

26 Wanjh God yimeng, "Ngarrbenmarnbu bininj, 
yiman ngad rerrih karrirohrok, bimkukyimen 
yiman ngad rerrih, dja kabirrimarnewohrnan djenj 
nawu kare kukukku, mak nawern nawu welyi nawu 
kare kuwonge, dja mak mayh kelebuk, dja kurorre 
rowk, dja mak mayh rowk nawu kawake kurorre." 
27 Wanjh God benmarnbom bininj, yiman nungka 
rerrih kabirrirohrok. Yiman God rerrih 
kabirrirohrok benmarnbom. Benmarnbom bininj 
dja daluk. 28 Kaluk benmarneyimeng kunmak 
kunwok, yimeng, "Ngurrima nawern wurdyaw, 
bininj ngurrimirndewernworrimen, 
ngurribarlmirrangimen kurorre dja 
ngurribolkkarrmen. Dja ngurrimarnewohrna djenj 
nawu kare kukukku, mak nawern welyi nawu kare 
kuwonge, dja mayh rowk nawu kamimbi nawu 
kahre kurorre." 

29 Wanjh God yimeng, "Ngurrina, ngaye ngokko 
ngakurrmeng ngudberre bininj mankolhdebubuyika 
rowk kakarrme manmim, manbu karri kurorre 
kubolkbubuyika rowk, dja mandulkbubuyika rowk 
kakarrme manbarnem manmim dorrengh, 
manmekbe rowk wanjh manme ngudberre 
ngurringun. 30 Dja nawu mayh rowk nawu kele, dja 
mak nadjalwern rowk nawu welyi nawu kare 



kuwonge, dja mak mayh rowk nawu kawake 
kurorre, mayh nawarlahkenh rowk nawu kamimbi, 
bedda wanjh ngabenmarnekurrmeng kabirringun 
manbu kundalk manbu mandalkkuk, dja manbu 
kundulk kakarrme manworrkuk." Wanjh 
kundjalmekbe yimerranj. 31 Wanjh God nang 
yehyeng rowk nawu marnbom, nang kamak 
duninjh. Kunkak warn, kunkabel kumwam, wanjh 
kunu kunbarnangarra six. 

^iKunu wanjh God yakwong rowk bu 
bolkmahbolkmarnbuni kaddum dja kurorre, dja 
mak yehyeng rowk nawu kumekbe karri. 2 " 3 Wanjh 
kunbarnangarra seven God bu yakwong rowk kore 
durrkmihdurrkmirri, wanjh ngehmeng. Wanjh God 
bu ngehmeng, dja ngokko yakwong rowk kore 
durrkmihdurrkmirri bolkmahbolkmarnbuni, 
kunmekbekenh kunu nungka kukenhmeng 
kunbarnangarra seven larlmey, marnbom 
kunbarnangarradjamun nungan nuye. 4a Wanjh 
kunih kunu kayolyolme bu kaddum dja kurorre God 
bolkmahbolkmarnbuni. 

2:4b -25 

Bininj dja Daluk nawu Beneyungkih Duninjh 

4b-6Bu Yawey nawu God bolkmarnbom kurorre 
dja kaddum, minj kundulk bangmediwirrinj 
kurorre, dja manmim minj bangmebebmeninj, dja 
Yawey God minj bangmemunkewemeninj 
mandjewk kore kurorre, dja minj nangale mak 
diwirrinj bolkyilkbuyi, djalkukku kumbobebmi 
kurorrebeh bolkdjuhkeyi rowk. 7 Wanjh Yawey 
nawu God kundjulng kore kurorrebeh bimarnbom 
bininj, biwelengkebbuhmeng nuye kunngolek kore 
kukeb nuye bininj, wanjh bininj mimbiminj. 
8 Wanjh Yawey nawu God manme dudji kore koyek 
kabolkngeyyo Eden, wanjh kunmekbe kunu nungka 
bikurrmeng bininj nawu bimarnbom. 9 Wanjh 
nungka Yawey nawu God welengmarneyimeng 
kundulk rowk, dangerrinj kurorrebeh, kundulk 
manbu bininj kanan mandulkmakkaykenh, dja mak 
manbu kakarrme manme manmakmak. Kumekbe 
kore manme dudjihdudjindi, kubulkayh, kumekbe 
dulkdi manbu kahwon bininj kunngolek bu 
kamimbi munguyhmunguyh, dja mak 
manbadbuyika manbu kahwon kunmayali kore 
kunmakkenh dja kore kunwarrekenh. 



lOMankabo balboyakbuni kore Eden, djuhkeyi 
manme manbu dudjihdudjindi. Kaluk bewhkah 
yungkikah Eden, wanjh kumekbe kunu mankabo 
kabolarlmilarlmirranj kabomarnburrinj 
kunkarrngbakmeng. n Mankabo manbu karrokme, 
Pishon, wanjh manu kabalboborledme kore kunred 
kubolkwarlah rowk Havilah. 12 Kumekbe kunred 
kahyo gold kunwardde nawu namakkaykenh, dja 
mak manjmakmak perfume yiman kunkalkkid, dja 
cornelians kunwardde bu kunmakmak duninjh. 
13 Manbadbuyika manbu kabolarlmey, manu wanjh 
Gihon, kabalboborledme kore kunred kubolkwarlah 
rowk Cush. 14 Dja mak manbu mankaboberlbuyika 
manbu karranjbikwon, manu wanjh Tigris, manbu 
kabalboyakbun koyekkah kunred kubolkwarlah 
Asshur. Wanjh ngalengman manbu 
kunkarrngbakmeng kabalkabore, manu wanjh 
ngalengman Euphrates. 

15 Wanjh Yawey 
nawu God bimey bininj 
dja bikurrmeng kore 
manme dudjihdudjindi 
Eden, ba kabolkyilkbun 
dja kabolknahnan. 
16 Nungka Yawey nawu 

God biwokrayekwong bininj, yimeng, "Ngudda 
kamak yingun mandjalwern manbubuyika 
manbarnem kore maninjmanu kundulk rowk 
kondah kore manme kahdudjindi. 17 Mandjalkudji 
manbu kundulk, manbu kahwon kunmayali kore 
kunmak dja kunwarre, yuwn yingun manmekbe 
manme. Bu yingun wanjh bonj yidjaldowen 
kundjalmekbe kunbarnangarra rerrih." 

18 Wanjh Yawey nawu God yimeng, "Minj 
kunmak bu bininj kahdjalni nadjalkudji, dja 
ngamarnbun nawu kabibidyikarrme nawu kamak 
kabenedjarrkni." 19 Nungka Yawey nawu God 
kurorrebeh benmarnbom mayh kukbubuyika rowk 
nawu kare kore kabbal, dja mak nadjalwern 
kukbubuyika rowk nawu welyi nawu kare kuwonge. 
Nungka benkang kore bininj ba kanan bu baleh 
kangeykurrme. Kore baleh bininj benngeykurrmi 
bedda rowk nawu birrimimbi, kundjalmekbe 
birringeyyoy. 20 Wanjh bininj ngeykurrmeng rowk 
mayh nawu kelebuk, dja mak nawern nawu welyi 
nawu kare kuwonge, dja mak mayh rowk nawu 
kare kore kabbal. Dja bininj minj 
bimarnengalkemeninj nawu bibidyikarrmeninj 
kamak benedjarrkniwirrinj. 



21 Wanjh Yawey nawu God bikekurrmeng 
bininj, kerroweng duninjh. Bu nungka keyohkeyoy, 
God mey kunkudji kunbirrkbirrkmurrng kore 
bininjbeh biwelengmokbalhmeng. 22 Nungka Yawey 
nawu God bimarnbom daluk kore 
kunbirrkbirrkmurrngbeh bininj, wanjh 
bimarnekang kore bininj. 2324 Kunmekbekenh 
kunu bininj kabenbenebawon ngalbadjan 
kornkumo, dja kabenebelbmerren ngalbininjkobeng 
nuye wanjh kabeneyimerran yiman naburrkkudji. 
Wanjh bininj welengyimeng, "Kalukburrk bebmeng 
nawu kunmurrng warn kore ngayebeh, dja 
kunburrk bu ngayebeh kunburrk. Ngahli wanjh 
kangeyyo ngalbininjkobeng, dja ngaleng kunu 
kumkukmarnbuyindanj bininjbeh." 25 Namekbe 
bininj dja ngalbininjkobeng benekukworrhworrni, 
kaluk minj beneyemeninj. 

3:i-24 
Benewokweng God 

O x Kaluk nawu nayin namekbe wanjh 
dj alwernhkurrehkurreni 
dj alwernhkarrebubuyikawoni , 
bendjalwernhyurrhkeyi rowk mayhbubuyika rowk 
nawu kelekeleh kore Yawey nawu God marnbom. 
Wanjh namekbe nawu nayin balwokdanj bidjawam 
daluk, yimeng, "Yiddok woybukkih duninjh God 
yimeng minj ngunengun manbu manbarnem kore 
kahdulkdingihdi kondah kore manme kahdudjindi?" 
2 " 3 Ngalbu daluk yimeng, "Nganengun rowk manme 
manbu mandulkbubuyika manbu kondah 
kahdudjindi, mandjalkudji manbu kubulkayh 
kahdulkdi, God kanbenemarneyimeng, manmekbe 
manme minj nganengun, minj mak nganekarrme, 
marndi nganebaldjaldowen." 4 " 5 Wanjh nayin 
kumyimeng, "Minj ngunedowen. God kaburrbun bu 
kundjalmekbe kunbarnangarra bu ngunengun 
wanjh ngunemayalidangen, nguneyimerran yiman 
nungka God rerrih, nguneburrbun bu kunmak dja 
kunwarre." 6 Wanjh ngalbu daluk dulknang, nang 
mandulkmakkaykenh dja nang manbarnemmak, 
dja ngalengman kanjdjiwi wurrmey, yimeng, 
"Ngadjalmang ngangun ba ngamayalidangen." 

Wanjh mey manmekbe manme, nguneng, wanjh 
bibalmarnekang nabininjkobeng nawu 
benedjarrkni, nunganwali balnguneng. 7 Bu 
benenguneng wanjh kunmayali benemey, 
beneburrbom, benekuknarrinj beneworrhworr. 
Wanjh benewam, benemey kunworr, benebibom 
benedukkarrinj . 

8 Wanjh bu wolewolehminj, bedda nawu bininj 
dja ngalbininjkobeng benebekkang Yawey nawu 
God bu rengehrey kore manme dudjihdudjindi, 
kaluk benemarnewarlkkarrinj kore kurruhdurrulk. 
9 Wanjh Yawey nawu God bikayhmeng bininj, 
yimeng, "Baleh yiwam?" 10 Nungka biwokmey, 
yimeng, "Ngaye bekkang kondah kore manme 
kahdudjindi dja ngakeleminj, marnewarlkkarrinj 
dja ^a^kwar^-l^orr." n God yimeng, "Nangale 
ngunmarneyimeng yikukworrhworr? Yiddok 
yinguneng manbu manme kore kurrulkbeh bu 
ngaye wokrayekwong marneyimeng, Tuwn 
yingun?'" 12 Wanjh bininj yimeng, "Daluk ngalbu 
ngudda kanwong, nganedjarrknikenh, ngaleng 
wanjh nganwong manmekbe manme manmekbe 
kurrulkbeh, wanjh nganguneng." 13 Wanjh Yawey 
nawu God bidjawam ngalbu daluk, "Baleh kuhni bu 
yikurduyimeng?" Ngaleng yimeng, "Nayin 

ngankowengnganmarnekarrebuyikawong, 
kunmekbekenh kunu wanjh nganguneng." 

14 Wanjh Yawey nawu God bimarneyimeng 
namekbe nayin, yimeng, "Kuhni kunyid djalyingan 
ke, minj mak nawarlahkenh mayhbubuyika 
kelebuk dja kele, ngudda djalke kunyid yidjalkudji. 
Bu kunmekbe yikurduyimeng, yidjalwake kore 
kunjam ke munguyh. Ngudda kaluk yingun 
kundjulng djalmunguyh bu yihmimbi. 15 Ngaye 
ngamarnbun ngorrewoneng bu 
ngunewidnarrenkenh. Ngudda ke wurdwurd dja 
ngaleng ngarre wurdwurd kabirribebbenjirrkerren 
munguyh. Ngaleng ngarre wurdwurd ngundibun 
kukodj ngundikodjdjubulhme, dja nguddambu 

ngurrbenbaye kumadbundedj." 

!6Wanjh God bimarneyimeng ngalbu daluk, 
"Ngaye kaluk ngakimukwon duninjh ke kundjak bu 
wurdyaw yihmerlem. Kaluk yidjakbekkan bu 
wurdyaw karrurrkmirri bu karrangenkenh. 
Djamku bu baleh kakurduyime bu kunmekbe 
kundjak ke, dja nawu nabininjkobeng 
yidjalmarnedjare munguyh, dja nungka 
ngunmarnewohrnan." 

i?Wanjh God bimarneyimeng nawu bininj, 
"Ngudda yibekkang ngalbininjkobeng ke, yinguneng 
manmekbe manme manbarnem manmekbe 
kurrulkbeh, manbu ngaye wokrayekwong 
marneyimeng, Tuwn yingun.' Bu kunmekbe 
yikurduyimeng wanjh kunyid ngunmarnekarrme 
bu kunrorre. Bu yidjalmimbi, yingudjngarrhme bu 
yirrurrkmirri djalmunguyh, ba bu kunrorre 
kangalke manme manbu ngudda ke yingunkenh. 
iSWanjh kangalke kundalk dja kinj manmirrhyi, 
dja mak yibalwelengngun manbu kurralkwaken 
manrakel. 19 Ngudda kaluk yirrurrkmirri 
kunkimuk duninjh kunkebkurrngirn dorrengh, ba 
kunu kunrorre kangalke ke manme. Kunmekbe 
yikurduyime munguyh, kaluk yibalwelengdurndeng 

kukulk. Ngudda yimmarnbuyindanjbeh kukulk, 
kunmekbekenh kunu yiyawoyhdurndeng. Ngudda 
wanjh kundjulng, kaluk yiyawoyhdurndeng 
kundjulng." 

20 Adam bingeykurrmeng ngalbininjkobeng 
nuye Eve, dja ngaleng kunu ngalbadjan ngalkudji 
kadberre karriwarlahken nawu karrimimbi. 21 Dja 
Yawey nawu God mey mayh nuye kunkulah 
berrewoneng bininj dja ngalbininjkobeng, marnbom 
benbenedjongbom benedjongbuyindi. 

22 Wanjh Yawey nawu God yimeng, "Nawu 
bininj yimerranj yiman ngad rerrih, kakarrme 
kunmayali bu kaburrbun kore kunmak dja 
kunwarre. Marndi mak kayawoyhbidyirriyongen 
kamang manbarnem kore kurrulkbeh manbu 
kahwon bininj kunngolek bu kamimbi 
munguyhmunguyh, dja marndi kangun wanjh 
kamimbi munguyhmunguyh." 23 Kunmekbekenh 



Yawey nawu God bikukmunkeweng kore kumekbe 
manme dudjihdudjindi, Eden, ba kabolkyilkbun 
kurorre kore nungka kummarnbuyindanjbeh. 24 Bu 
bidjirrkkang nawu bininj, wanjh kumekbe 
benwelengkurrmeng cherubim nawu yiman mayh 
welyi Godbeh, kaluk koyekkah kore manme 
dudjihdudjindi, nawu birrimarnedurrkmirri nungan 
God birrimarnebolknahnani, dja nawu mandjawak 
yiman kunak rerrih djurrruhdjurrrungi 
djurrbohdjurrborledmi kore kumekbe 
bendjangnanikenh, ba minj nangale baldarnhrawinj 
kore kumekbe dulkdi kundulk manbu kahwon 
bininj kunngolek bu kamimbi munguyhmunguyh. 

